ציון חגי

ציון חגי (נולד בשנת 1950) הוא רופא ישראלי, מומחה למיילדות וגינקולוגיה במרכז הרפואי קפלן, ראש החוג למנהל מערכות בריאות במרכז האקדמי פרס ברחובות ויושב ראש ההסתדרות הרפואית בישראל.

ביוגרפיה
סיים את לימודי הרפואה בבית הספר לרפואה ע"ש סאקלר באוניברסיטת תל אביב. בשנים 1979-1985 התמחה בתחום המיילדות והגינקולוגיה בבית החולים סורוקה בבאר שבע. עם סיום ההתמחות נסע לארצות הברית, שם ביצע תת-התמחות בתחום רפואת האם והעובר באוניברסיטת ייל, ניו הייבן, קונטיקט.

לאחר חזרתו ארצה, בשנת 1990, מונה למנהל היחידה להריון בסיכון גבוה במרכז הרפואי קפלן ברחובות. בשנת 1996 מונה למנהל חטיבת נשים ויולדות בקפלן, תפקיד אותו מילא במשך 21 שנים, עד אפריל 2017. תחת ניהולו זכתה החטיבה פעמיים בתואר המערך המצטיין בבתי החולים של שירותי בריאות כללית בהתייחס למדדים קליניים, הוראה, פרסום מחקרים וחדשנות רפואית.

חגי פרסם מעל 100 מחקרים רפואיים מקוריים שהתפרסמו בכתבי עת ובעיתונות הבינלאומית ועיקרם עוסק בתחום רפואת האם והעובר וסיבוכי הריון בכלל ובסוכרת הריונית בפרט.

במסגרת פעילותו באיגוד המקצועי למיילדת וגינקולוגיה נבחר חגי לכהן כיו"ר החברה הישראלית לרפואת האם והעובר ואף כיהן בעברו כיו"ר החברה הישראלית לאנדוסקופיה גניקולוגית.

לאחר שמונה למנהל חטיבת נשים ויולדות נבחר לכהן גם כיו"ר ועד הרופאים במרכז הרפואי קפלן, ובתפקיד זה מכהן עד היום. בשנת 2014 נבחר לתפקיד של יו"ר ועד חטיבת הרופאים בבתי החולים של שירותי בריאות כללית, במסגרתו ייצג 14 בתי החולים מול הנהלת שירותי בריאות כללית.

חגי משמש גם כמנהל החינוך הרפואי במרכז הרפואי קפלן, ובמסגרת זו אחראי על ההתמחות והסטאז' בכלל בית החולים.

במאי 2018, לאחר שהוסכם כמועמד יחיד, נבחר ליו"ר הר"י בלא שיוצבו מתמודדים מולו, ונכנס לתפקיד זה ב-1 באוקטובר 2018.

במרץ 2020, עם הכניסה למשבר הקורונה, הוביל פרופ' חגי את המשא ומתן עם הממשלה על הסכם קיבוצי זמני, שאיפשר את המעבר למשמרות עבודה של 12 שעות מבלי לפגוע בשכר הרופאים.

במאי אותה שנה, עם הירידה במספר החולים והסימנים שמעידים על חזרה לשגרה, ניצל פרופ' חגי את הסכם הקורונה כדי לקדם פיילוט לבדיקת משמעות קיצור משך התורנות במרכז הרפואי שיבא. במקביל, הנחה פרופ' חגי להקים את הוועדה העליונה לבחינת מתכונת עבודת הרופאים ואופי התורנויות בבית החולים, שתדון בין היתר בקיצור משך התורנות של רופאים מתמחים, העומד כיום על 26 שעות.

חיים אישיים 
חגי הוא תושב רחובות, נשוי ואב לשלושה וסב לארבעה נכדים.

קישורים חיצוניים

"תוך עשור אנחנו צפויים למחסור של 5,000 רופאים", פורטפוליו עם פרופ' ציון חגי, יו"ר ההסתדרות הרפואית, גלובס
היו"ר הבא של ההסתדרות הרפואית: פרופ' ציון חגי מבית החולים קפלן באתר doctorsonly
פרופ' ציון חגי ימונה לתפקיד יו"ר ההסתדרות הרפואית באתר כלכליסט 
הכירו את פרופ' ציון חגי, היו"ר החדש של ההסתדרות הרפואית בישראל, באתר דבר
"כך נשפר את תנאי הרופאים — ונחזק את המערכת", אתר Themarker.
 
"הוכחנו ב-2020 שהרפואה בישראל היא ללא ספק מהטובות בעולם", אתר mako, ב-1.2.2021
"אנו חיים בעידן של התפוצצות במידע הרפואי", הרצאה של פרופ' ציון חגי בכנס Next של קשת, 11.2.2021

הערות שוליים

גינקולוגים ישראלים
בעלי תואר דוקטור לרפואה מאוניברסיטת תל אביב
סגל האוניברסיטה העברית בירושלים: רפואה
ראשי ההסתדרות הרפואית בישראל
סגל מרכז רפואי קפלן
רחובות: אישים
ישראלים שנולדו במאה ה-20